**Informatīvais ziņojums**

**par Eiropas Savienības iekšlietu ministru**

**2020.gada 14.decembra neformālajā videokonferences sanāksmē iekļautajiem jautājumiem**

**I. Sanāksmes darba kārtība**

 2020.gada 14.decembrī Vācijas prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru neformālo videokonferences sanāksmi, kurā ir iekļauti šādi diskusiju jautājumi:

* **Migrācijas un patvēruma pakts**

Eiropas Komisija (turpmāk – Komisija) š.g. 23.septembrī nāca klajā ar **jauno Migrācijas un patvēruma paktu** – politisku paziņojumu, kas ieskicē kopējos principus jaunam, noturīgam ES migrācijas politikas ietvaram, kā arī ar to saistītiem pieciem tiesību aktiem un četrām nelikumdošanas iniciatīvām.

Piedāvātās pakotnes mērķis ir visaptverošas pieejas migrācijas, patvēruma un robežu pārvaldībai izveide, kas risina pastāvošos praktiskos izaicinājumus, piedāvā ātrākas, efektīvākas un pret krīzēm noturīgas procedūras, nodrošina līdzsvaru starp solidaritāti un atbildību, kā arī stiprina ES sadarbību ar migrācijas plūsmu izcelsmes un tranzīta valstīm.

Pēc pakotnes publicēšanas Prezidentūra nekavējoties uzsāka gan aktīvas dalībvalstu ekspertu diskusijas, gan arī politisku viedokļu apmaiņu (dalībvalstu vēstnieku un ministru līmenī) par pakotnē atspoguļotajiem Eiropas migrācijas un patvēruma politikas pamatelementiem, proti:

* Eiropas migrācijas politikas ārējās dimensijas stiprināšana, ES līmenī savstarpēji koordinēta un visaptveroša sadarbība ar trešajām valstīm visās svarīgākajās jomās, atpakaļuzņemšanas nolīgumu un vienošanos pilnīga īstenošana un jaunu iniciatīvu uzsākšana (ar īpašu uzsvaru uz Ziemeļāfrikas, Subsahāras Āfrikas, Rietumbalkānu un Zīda ceļa reģiona valstīm un Turciju);
* Efektīva ES ārējo robežu pārvaldība, tai skaitā Eiropas Robežu un krasta apsardzes aģentūras (turpmāk – Frontex) aktīva iesaiste atgriešanas pasākumos, paredzot arī atbilstošu finansējumu;
* Ātras, precīzas un praksē viegli īstenojamas obligātas pirms-ieceļošanas procedūras, kas ietver skrīningu, kā arī patvēruma un atgriešanas robežprocedūras;
* Visām dalībvalstīm obligāta jēgpilna solidaritāte. Mehānismam jābūt ļoti ātri iedarbināmam, tam jāņem vērā dalībvalstu atšķirīgās situācijas un jāpiedāvā individuāli pielāgojami risinājumi (pārcelšana, atgriešanas sponsorēšana un citi atbalsta pasākumi);
* ES patvēruma sistēmas ļaunprātīgas izmantošanas un otrreizējo migrācijas plūsmu novēršana, kas ietver ātru par patvēruma pieteikuma izskatīšanu atbildīgās dalībvalsts noteikšanu un pasākumus, lai garantētu, ka pieteicējs izskatīšanas laikā neatstāj attiecīgo dalībvalsti;
* Uzlabota un efektīva ES līmeņa atgriešanas politika, kas ietver tādus elementus, kā atgriešanas robežprocedūra, brīvprātīgā atgriešana, ilgtspējīgi reintegrācijas pasākumi, sadarbība ar trešajām valstīm;
* ES aģentūru Frontex un Eiropas Patvēruma atbalsta biroja (pēc jaunā mandāta apstiprināšanas – ES Patvēruma aģentūras) aktīva iesaiste;
* Atbilstošas ES digitālās infrastruktūras, kas atbalstītu Eiropas migrācijas un patvēruma pārvaldību, attīstības turpināšana, kas lielā mērā tiktu sasniegta ar sadarbspējas tiesību aktu ieviešanu;
* Legālās migrācijas jomas attīstīšana, tai skaitā darba pabeigšana pie Zilās kartes direktīvas projekta augsti kvalificētu un spējīgu speciālistu piesaistīšanai ES;
* Visaptveroši integrācijas pasākumi, tai skaitā turpmāks darbs pie migrantu iekļaušanas un plašākas sociālās kohēzijas veicināšanas, pamatojoties uz Komisijas Rīcības plānu integrācijai un iekļaušanai 2021. – 2027.gadam;
* ES izturības un fleksibilitātes krīžu gadījumos stiprināšana, apvienojot visus esošos krīzes pārvaldības instrumentus un nosakot galvenos institucionālos, operatīvos un finansiālos pasākumus, kuri jāīsteno, lai nodrošinātu sagatavotību gan ES, gan valstu līmenī.

Politiskajās diskusijās dalībvalstis turpināja atkārtot savas līdzšinējās pozīcijas un sarkanās līnijas. Vislielākās pretrunas turpina valdīt nostājās par pakotnē ierosināto pastāvīgo ES līmeņa solidaritātes mehānismu[[1]](#footnote-1). Lai arī visas dalībvalstis piekrīt, ka savstarpējai solidaritātei ir jābūt obligātai, jēgpilnai un individuāli pielāgojamai, taču ievērojami atšķiras viedoklis starp divām dalībvalstu grupām par to, kas tajā ir jāietver.

Tā sauktās robežvalstis jeb pirmās līnijas valstis turpina uzsvērt, ka ir jāparedz obligāti pārvietošanas pasākumi, jo tikai tādā gadījumā tiks panākts patiess līdzsvars starp šo valstu atbildību par ES ārējās dienvidu robežas efektīvu pārvaldību un atbilstošām solidaritātes garantijām pārlieku lielā migrācijas spiediena mazināšanā.

Savukārt otra dalībvalstu grupa atbalsta elastīgāku solidaritāti, ietverot mehānismā daudz vairāk elementu (piemēram, centienus savu ārējo robežu pārvaldībā), no kuriem būtu iespējams brīvi izvēlēties, ņemot vērā atbalstu sniedzošās dalībvalsts kapacitāti un iespējas. Turklāt lielākā daļa no šīm valstīm uzsver, ka dalībai pārvietošanas pasākumos ir jābalstās uz brīvprātības pamatiem, un pārvietotas var tikt tikai tās personas, kurām patiesi nepieciešama starptautiskā aizsardzība.

Ņemot vērā minēto, Prezidentūra secināja, ka tās iecerēto vienoto politisko izpratni par iepriekš minētajiem Eiropas migrācijas un patvēruma politikas pamatelementiem panākt neizdosies, un tādēļ turpmākajām diskusijām, kas noslēgsies šajā videokonferences sanāksmē, sagatavoja progresa ziņojumu par attiecīgajā jomā līdz šim paveikto un turpmāk plānoto. Pēc dalībvalstu viedokļu apzināšanas attiecīgais ziņojums tiks atbilstoši precizēts.

*Latvijas nostāja:*

*Latvija šobrīd vēl turpina nacionālās diskusijas par Komisijas prezentēto Migrācijas un patvēruma paktu un ar to saistīto dokumentu pakotni. Līdz ar to spēkā paliek nostāja, kas sagatavota dalībai Tieslietu un iekšlietu ministru padomes 8.oktobra neformālajā videokonferencē[[2]](#footnote-2).*

*Indikatīvi varam norādīt, ka* ***Latvijai arī turpmāk svarīgākie ir šādi principi, kas jau iepriekš vairākkārt nostiprināti nacionālajās pozīcijās****[[3]](#footnote-3):*

* *Panākt vienotu, saskaņotu un visaptverošu pieeju patiesi ilgtspējīgai migrācijas plūsmu pārvaldībai, kuras pamatā būtu praktiska, ērti īstenojama un efektīva sistēma, kuru būtu iespējams elastīgi pielāgot dažādām situācijām un nacionālajai praksei dalībvalstīs.*
* *Šīs pieejas ietvaros īpašu uzmanību veltīt prevencijai, lai novērstu nelegālās migrācijas pamatcēloņus un veicinošos faktorus, un ārējo robežu pārvaldībai, lai nelegālās migrācijas plūsmas apturētu jau pirms ES robežas. Attiecīgajā kontekstā būtiski ir ņemt vērā arī dalībvalstu ar ārējām robežām veiktos ieguldījumus šajā jomā.*
* *Tāpat ir jāpieliek maksimālas pūles efektīvas atgriešanas un reintegrācijas politikas īstenošanā. Nozīmīga loma ir arī efektīvai sadarbībai un stratēģiskai komunikācijai ar galvenajām migrantu izcelsmes un tranzīta valstīm.*
* *Savstarpēja solidaritāte saskaņā ar LESD 80.pantu ir saistošs princips visām dalībvalstīm un arī Latvija ir gatava dot savu ieguldījumu, taču solidaritātes izpausmes var būt dažādas un tās īstenošanā ir nepieciešama elastība, kas respektē katras dalībvalsts nacionālo situāciju, ģeogrāfisko novietojumu, kapacitāti un iespējas. Tas veicinātu arī labāku uzņemto personu integrāciju uzņemošajā valstī.*
* *Neizslēdzot, ka īpašos ārkārtas gadījumos kā viens no solidaritātes pasākumiem var tikt izmantota personu, kurām patiesi nepieciešama starptautiskā aizsardzība, pārvietošana, svarīgi ir paredzēt, ka dalībvalstu dalība jebkādās pārvietošanas aktivitātēs tiek īstenota tikai un vienīgi* ***uz brīvprātības pamatiem****.*
* **Sadarbība ar partneriem efektīvākai atpakaļuzņemšanai un migrācijas pārvaldībai**

Komisijas š.g. 23.septembrī publicētajā Migrācijas un patvēruma paktā kā viens no elementiem plānotajai visaptverošajai pieejai migrācijas, patvēruma un robežu pārvaldībai ir abpusēji izdevīgas sadarbības attīstīšana un atbalsta sniegšana trešajām valstīm, it īpaši tām, kuras ir galvenās migrantu izcelsmes un tranzīta valstis, ar nolūku novērst nelegālās migrācijas pamatcēloņus un apkarot cilvēku tirdzniecību un kontrabandu, kā arī veicināt pēc iespējas efektīvāku atgriešanas, atpakaļuzņemšanas un reintegrācijas pasākumu īstenošanu.

Sadarbības attīstīšanai ir jāizmanto plašs ES rīcībā esošo instrumentu klāsts, tai ir jābūt vienotai un jānotiek visos (divpusējā, reģionālā un starptautiskā) līmeņos. Ilgtspējīgas, līdzsvarotas un individuāli pielāgotas ES partnerības ar konkrētām trešajām valstīm var sniegt savstarpējus ieguvumus ne tikai migrācijas jomā, bet arī ekonomikā, ilgtspējīgā attīstībā, izglītībā, stabilitātē, drošībā u.c.

Komisija šobrīd strādā pie ikgadējā novērtējuma par līdzšinējo sadarbību ar trešajām valstīm atpakaļuzņemšanas jomā, kā to paredz Vīzu kodeksa[[4]](#footnote-4) 25.a pants. Uz tā pamata tiks lemts par nepieciešamajiem pasākumiem turpmākā sadarbībā ar attiecīgajām valstīm.

Diskusijām šajā videokonferences sanāksmē Komisija sagatavos pārskatu par konkrētām trešajām valstīm, ar kurām pašlaik notiek un nākotnē tiek plānota pastiprināta sadarbība. Minētais dokuments tiks izplatīts tuvākajā laikā.

*Latvijas nostāja:*

*Latvija piekrīt, ka ārējā dimensija ir viens no galvenajiem visaptverošas un ilgtspējīgas pieejas migrācijas, patvēruma un robežu pārvaldībai elements, un tādēļ ir īpaši svarīgi attīstīt sadarbību ar migrantu mērķa, tranzīta un izcelsmes valstīm, lai pēc iespējas apturētu un novērstu nelegālās migrācijas plūsmas.*

*Latvija atbalsta paktā paustās idejas par nepieciešamību veidot līdzsvarotu pieeju sadarbībai ar Ziemeļāfrikas, Subsahāras Āfrikas, Rietumbalkānu un Zīda ceļa reģiona valstīm un Turciju, tomēr vēlas norādīt, ka migrācijas plūsmas ir mainīgas un atkarīgas no dažādiem notikumiem reģionos un valstīs, tāpēc paralēli ir nepieciešams veidot sadarbību arī ar citiem kaimiņu reģioniem, piemēram, Austrumu partnerības ietvaros.*

*Uzskatām, ka Komisijas uzsvērtais individuāli pielāgotas sadarbības formāts ļaus iespējami efektīvāk ievērot visu iesaistīto pušu intereses un vajadzības.*

*Vienlaikus, kontekstā ar aktivitātēm, kas ir saistītas ar legālās migrācijas ceļu attīstīšanu, kā arī ar bēgļu un patvēruma meklētāju uzņemšanu, Latvija vēlas norādīt, ka šīm aktivitātēm ir jābūt balstītām uz brīvprātības pamata, ņemot vērā katras dalībvalsts iespējas un nacionālo likumdošanas ietvaru.*

*Papildus minētajam, mūsuprāt, veidojot jaunas sadarbības, ir svarīgi nodrošināt to nedublēšanos ar jau pastāvošajām, kā arī ievērot visu iesaistīto pušu vajadzības un iespējas, turpinot jau iesāktās, un prioritizējot aktuālākās sadarbības, lai padarītu tās iespējami efektīvākas, vienlaikus uzlabojot un attīstot informācijas apmaiņu starp visām iesaistītajām pusēm.*

* **Sadarbspējas īstenošana**

ES norit darbs pie jaunas ES Tieslietu un iekšlietu jomas informācijas arhitektūras (turpmāk – jaunā informācijas arhitektūra) izveides, lai risinātu identificētos trūkumus saistībā ar informācijas sistēmām, piemēram, neoptimāla esošo informācijas sistēmu izmantošana, trūkumi ES datu pārvaldības arhitektūrā u.c.

Tās pamatā ir:

* jaunu ES informācijas sistēmu izveide:Ieceļošanas un izceļošanas sistēma (IIS), Eiropas Ceļošanas informācijas un atļauju sistēma (ETIAS) un Eiropas Sodāmības reģistru informācijas sistēma trešo valstu pilsoņiem (ECRIS-TCN);
* esošo ES informācijas sistēmu modernizēšana: Šengenas informācijas sistēma (SIS), kuru paredzēts papildināt ar vairākām jaunām funkcionalitātēm, Vīzu informācijas sistēma (VIS), par kuras modernizēšanu pašlaik norit sarunas starp Eiropas Parlamentu (turpmāk – EP) un Padomi, un Eurodac, saistībā ar kuru Komisija ir tikko nākusi klajā ar grozīto tiesību akta priekšlikumu;
* sadarbspējas izveide starp augstākminētajām ES informācijas sistēmām, kurai būtu jānodrošina, ka attiecīgās sistēmas papildina viena otru, sekmējot korektu personu identifikāciju, kā arī palīdzot atklāt identitāšu viltošanas gadījumus.

Jaunās informācijas arhitektūras izveide noteiktajā termiņā (līdz 2023.gada beigām) pieprasa visu iesaistīto pušu ciešu un regulāru sadarbību, kā arī nepārtrauktu situācijas izvērtēšanu. Šajā procesā atsevišķas dalībvalstis ir informējušas par būtiskiem kavējumiem nacionālā līmenī, jo īpaši attiecībā uz IIS atskaites punktu izpildi. Vienlaikus līdz šim visas dalībvalstis ir apliecinājušas gatavību darīt visu iespējamo, lai nodrošinātu jaunās informācijas arhitektūras ieviešanu noteiktajā termiņā.

Pamatojoties uz veikto situācijas analīzi ES un dalībvalstu līmenī, kā arī ņemot vērā Covid-19 pandēmijas radītos izaicinājumus ES, Komisija uzskata, ka ir nepieciešams pārskatīt IIS ieviešanas grafiku, šajā sakarā ierosinot pārcelt IIS gatavības paziņošanas datumu par diviem mēnešiem (no 2022.gada februāra beigām uz 2022.gada aprīli), IIS darbību uzsākot 2022.gada maijā. Vienlaikus šādu izmaiņu rezultātā būs arī iespējams saglabāt jaunās informācijas arhitektūras vispārējo ieviešanas grafiku.

Šajā videokonferences sanāksmē ministri tiks aicināti diskutēt par jaunās informācijas arhitektūras ieviešanas grafiku.

*Latvijas nostāja*

*Latvijai ir būtiski, lai tiktu nodrošināta saturiski un tehniski pilnvērtīga jaunās ES Tieslietu un iekšlietu jomas informācijas arhitektūras ieviešana.*

*Lai minēto visās dalībvalstīs sasniegtu, Latvija šobrīd ir gatava pārskatīt IIS ieviešanas grafiku, padarot to reālistiskāku, proti, vairāk atbilstošu esošajam IIS ieviešanas progresam dalībvalstīs.*

*Papildus minētajam Latvija atzīst, ka globālais sadarbspējas ieviešanas termiņš 2023.gada beigas ir saspringts, taču vēl joprojām uzskata par svarīgu pieturēties pie tā. Ievērojot minēto, Latvija darīs visu iespējamo, lai nodrošinātu savlaicīgu Latvijas tiesisko un operacionālo gatavību.*

* **Secinājumi par iekšējo drošību un Eiropas policijas partnerību/citi jautājumi, kuri saistīti ar iekšējo drošību**

Šādā veidā Prezidentūra vēlējās panākt, lai ikvienam policijas darbiniekam ikvienā dalībvalstī jebkurā laikā būtu piekļuve viņam nepieciešamajai informācijai no jebkuras dalībvalsts, lai novērstu pastāvošos draudus Eiropā bez robežām.

Diskusijas par Eiropas policijas partnerību (turpmāk – EPP) tika noturētas gan politiskā līmenī, gan ekspertu līmenī, īpašu uzmanību pievēršot tādiem aspektiem kā informācijas apmaiņas uzlabošana, ES Aģentūras tiesībaizsardzības sadarbībai (Eiropols) kā informācijas un inovāciju centra stiprināšana un esošo struktūru pēc iespējas efektīvāka izmantošana.

Ņemot vērā attiecīgo diskusiju iznākumu, kā arī saistītās diskusijas par Eiropola nākotni, Eiropas policijas kodeksu un Komisijas publicēto ES Drošības savienības stratēģiju, tika sagatavoti Padomes secinājumi par iekšējo drošību un EPP (turpmāk – Padomes secinājumi).

Padomes secinājumu mērķis ir sniegt stratēģisko virzību ES iekšējās drošības jomā nākamajiem pieciem gadiem (2021. – 2025.gadam). Tie sastāv no divām daļām: I daļa veltīta EPP, savukārt II daļa – turpmākajam darbam ES iekšējās drošības stiprināšanā. Padomes secinājumos, cita starpā, uzmanība tiek pievērsta arīdzan:

* tiesībaizsardzības sadarbības Eiropas dimensijas stiprināšanai;
* tehnisko risinājumu drošai un konfidenciālai saziņai starp ES tiesībaizsardzības iestādēm turpmākai attīstīšanai;
* pietiekamu finanšu un personāla resursu atvēlēšanai ES Tieslietu un iekšlietu jomas aģentūrām, piemēram, Eiropolam;
* Eiropola nozīmīgumam un tā nākotnes virzienam;
* pēc iespējas ātrākai jaunās informācijas arhitektūras ieviešanai;
* digitālās transformācijas un mākslīgā intelekta būtiskajai ietekmei uz visām cilvēku dzīves jomām, kā arī mākslīga intelekta izmantošanai tiesībaizsardzības mērķiem.
* sadarbības ar stratēģiski svarīgām trešajām valstīm tiesībaizsardzības jomā stiprināšanai.

Papildus ES Padomē ir arī panākta vienošanās par Padomes rezolūciju par šifrēšanu: drošība, izmantojot šifrēšanu, un drošība, neskatoties uz šifrēšanu, kā arī par Padomes deklarāciju par antisemītisma apkarošanas kā transversāla jautājuma integrēšanu politikas jomās.

Šajā videokonferences sanāksmē Prezidentūra iecerējusi noturēt diskusiju par Padomes secinājumiem, kā arī par attiecīgajām Padomes deklarācijām.

*Latvijas nostāja*

*Latvija vēlas pateikties Prezidentūrai par tās līdzšinējo darbu dažādu iniciatīvu virzībā iekšējās drošības jomā.*

*Latvija uzskata, ka nākamajos piecos gados galvenais uzsvars liekams uz esošo instrumentu pēc iespējas efektīvāku praktisko īstenošanu. Jaunas iniciatīvas izstrādājamas tikai tādā gadījumā, ja konstatētie trūkumi nevar tikt novērsti ar esošo rīku pēc iespējas efektīvāku izmantošanu vai stiprināšanu, un tikai pamatojoties uz visaptverošu ietekmes novērtējumu.*

*Latvijas skatījumā attiecīgajā periodā īpaša uzmanība pievēršama (1) tiesībaizsardzības iestāžu pārrobežu sadarbības stiprināšanai, (2) mūsdienu tehnoloģiju radīto iespēju, tostarp mākslīgā intelekta pēc iespējas efektīvākai izmantošanai tiesībaizsardzības mērķiem, ievērojot personas datu aizsardzību (uzskatām, ka šajā sakarā jaunveidojamais ES Inovāciju centrs iekšējai drošībai sniegs būtisku pienesumu) (3) jaunās ES Tieslietu un iekšlietu jomas informācijas arhitektūras tehniski un saturiski pilnvērtīgai ieviešanai, kā arī (4) Eiropola mandāta stiprināšanai, kas ļautu Eiropolam sniegt lielāku, efektīvāku, operatīvāku un inovatīvāku atbalstu dalībvalstīm pārrobežu izmeklēšanu ietvaros.*

*Šajā sakarā īpaši būtiska ir cieša sadarbība starp dalībvalstīm un ar ES Tieslietu un iekšlietu jomas aģentūrām, kā arī savlaicīga informācijas apmaiņa starp tām. Vienlaikus būtisks nosacījums gan esošo, gan jauno iespēju izmantošanai ir efektīvas darbinieku kvalifikācijas celšanas sistēmas esamība. Līdz ar to arī šim aspektam jāturpina pievērst nepieciešamā uzmanība.*

Papildus minētajam Prezidentūra videokonferences sanāksmē paredzējusi informēt par Regulas priekšlikuma, par to kā novērst teroristiska satura izplatīšanu tiešsaistē, virzību sarunās starp Eiropas Parlamentu un Padomi. Regulas priekšlikuma mērķis ir nodrošināt, ka teroristisks tiešsaistes saturs tiek ātri dzēsts.

Dalībvalstīm tiks arī sniegta informācija par ES – Rietumbalkānu tieslietu un iekšlietu ministru videokonferencē š.g. 22.oktobrī notikušajām diskusijām. Tāpat dalībvalstis tiks iepazīstinātas ar Portugāles, kā nākamās Prezidentūras, darba programmu 2021.gada pirmajam pusgadam.

**II. Latvijas delegācija**

Latviju sanāksmes laikā pārstāvēs iekšlietu ministrs Sandis Ģirģens.

Iekšlietu ministrs Sandis Ģirģens

04.12.2020. 12:59

2246

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv

1. Solidaritātes mehānisms ir ietverts divos Komisijas tiesību aktu priekšlikumos, proti, (1) Priekšlikums regulai par patvēruma un migrācijas pārvaldību un (2) Priekšlikums regulai par rīcību migrācijas un patvēruma jomas krīzes un *force majeure* gadījumos.

Tas ietver nosacījumu, ka pārējām dalībvalstīm obligāti jāiesaistās atbalsta sniegšanā tai dalībvalstij/dalībvalstīm, kuras saskaras ar pārlieku lielu migrācijas spiedienu vai nonāk krīzes situācijā.

Atkarībā no konkrētās situācijas atbalsts var tikt sniegts vienā vai vairākos no trim veidiem - uzņemot konkrētu skaitu personu, kurām nepieciešama starptautiskā aizsardzība; piedaloties to personu, kurām nav tiesību palikt ES, atgriešanas sponsorēšanā; sniedzot citus, attiecīgajai dalībvalstij/dalībvalstīm individuāli pielāgotus atbalsta pasākumus. [↑](#footnote-ref-1)
2. Pozīcija Nr.1 par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par jaunu Migrācijas un patvēruma paktu. Izskatīta MK š.g. 6.oktobrī un apstiprināta Saeimas Eiropas lietu komisijā š.g. 7.oktobrī. [↑](#footnote-ref-2)
3. Latvijas nostāja ir definēta kopš 2015.gada apstiprinātajās un ar Saeimas Eiropas lietu komisiju saskaņotajās nacionālajās pozīcijās, tai skaitā - pozīcijās Nr.1, Nr.2 un Nr.3 par Eiropas programmu migrācijas jomā; pozīcijā Nr.1 par Atgriešanas politikas nākotni; pozīcijā Nr.1 par Kopējās Eiropas patvēruma sistēmas reformu; pozīcijā Nr.1 par pārstrādāto priekšlikumu Dublinas regulai; pozīcijā Nr.1 par priekšlikumu Savienības pārvietošanas ietvara regulai, u.c. [↑](#footnote-ref-3)
4. Eiropas Parlamenta un Padomes Regula (EK) Nr. 810/2009 (2009.gada 13.jūlijs), ar ko izveido Kopienas Vīzu kodeksu [↑](#footnote-ref-4)